钦定古今图书集成/理学汇编/学行典/第236卷 > 柳靖
## 钦定古今图书集成/理学汇编/学行典/第236卷 > 柳靖

按《周书柳霞传》：“霞子靖，字思休，少方雅，博览文籍。梁
大同末，释褐武陵王国左常侍，转法曹行参军。大定
初，除尚书度支郎，迁正员郎，随霞入朝，授大都督，历
河南、广德二郡守。靖雅达政事，所居皆有治术，吏民
畏而爱之。然性爱闲素，其于名利澹如也。及秩满还
便有终焉之志。隋文帝践极，特诏征之，靖遂以疾固”
辞，优游不仕，闭门自守，所对惟琴书而已。足不历园
庭，殆将十载。子弟等奉之若严君焉。其有过者，靖必
下帷自责，于是长幼相率拜谢于庭，靖然后见之，勗
以礼法。乡里亦慕而化之。或有不善者，皆曰：“唯恐柳
德广知也。”时论方之王烈。前后总管到官，皆亲至靖
家问疾，遂以为故事。秦王俊临州，赉以几杖并致衣
物。靖惟受几枚。馀并固辞。其为当时所重如此。开皇
中。以寿终。